Ранейшая скульптура Багародзіцы выраблялася з мармуру. На месцы яе непадалёк ад берага захаваўся невялікі каменны пастамент. Калі лета сухое, ён паказваецца з вады. Часам на ім адпачываюць качкі пасля купання. Па словах ксяндза Крыштафа, ранейшая фігура называлася Маці Божая Беззаганная. Сучасная бронзавая скульптура Марыі трымае Езуса, які бласлаўляе, яе называюць Маці Божая з Дзіцяткам Езусам. Былы ксёндз Пятрайціс планаваў размясціць яе на беразе возера. Пры перадачы парафіяльных спраў пробашчу Крыштафу, Уладас сказаў другую назву скульптуры — Ратавальніца тонучых. Аднак ратуе маці Божая не толькі тых, хто рэальна можа тануць у вадзе, але і людзей, якія тонуць у грахах. Ад Маці Божай можна атрымаць духоўную дапамогу ў перамозе над злом.